Nariadenie Komisie (EHS) č. 1397/68
zo 6. septembra 1968,
ktorým sa mení a dopĺňa nariadenie č. 474/67/EHS o stanovení náhrady pri vývoze ryže a zlomkovej ryže vopred
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 359/67/EHS [1] z 28. júla 1967 o spoločnej organizácii trhu s ryžou, a najmä na jeho článok 17 ods. 6,
keďže, v súlade s článkom 17 ods. 4 nariadenia č. 359/67/EHS môže byť výška náhrady platná v deň podania žiadosti o vývoznú licenciu použitá na vývoz, ktorý sa má uskutočniť v priebehu lehoty platnosti tejto licencie a keďže, v takom prípade, sa na náhradu použije opravná čiastka; keďže, v súlade s článkom 1 nariadenia Komisie č. 474/67/EHS [2] z 21. augusta 1967 o stanovení náhrady pri vývoze ryže a zlomkovej ryže vopred zodpovedá rozdielu medzi cenou c.i.f. a cenou c. i. f. pre termínované nákupy;
keďže, zatiaľ čo vývozné povolenie na ryžu a zlomkovú ryžu platí až do konca 5. mesiaca nasledujúceho po mesiaci, v ktorom bolo udelené toto povolenie, pre tieto produkty existuje skutočne reprezentatívny trh iba zriedka, najmä vtedy, ak ide o termín alebo termíny, ktoré nasledujú bezprostredne; keďže by preto malo byť možné stanoviť opravné čiastky nižšie ako je vyššie uvedený rozdiel;
keďže je vzhľadom na to potrebné zmeniť nariadenie č. 474/67/EHS;
keďže opatrenia stanovené v tomto nariadení sú v súlade so stanoviskom Riadiaceho výboru pre obilie,
PRIJALA TOTO NARIADENIE:
Článok 1
"Pri stanovení náhrady pri vývoze ryže a zlomkovej ryže uvedenej v prvom pododseku článku 17 ods. 4 nariadenia č. 359/67/EHS vopred platí pre vývoz uskutočnený v deň žiadosti o povolenie výška náhrady stanovená v tento deň
- po odpočítaní sumy, ktorá sa maximálne rovná rozdielu medzi cenou c.i.f. pre termínované nákupy a cenou c.i.f., ak je prvá z uvedených cien vyššia ako druhá o viac než 0,025 zúčtovacej jednotky na 100 kg,
- po pripočítaní sumy maximálne sa rovnajúcej rozdielu medzi cenou c.i.f. a cenou c.i.f. pre termínované nákupy, ak prvá z uvedených cien je vyššia ako druhá o viac ako 0,025 zúčtovacej jednotky na 100 kg.
V období medzi týždennými stanoveniami sa výška náhrady, ktorá platí v prípade stanovenia vopred, prispôsobí iba v prípade, že uplatnenie uvedeného ustanovenia by viedlo ku zmene výšky náhrady o viac ako 0,025 zúčtovacej jednotky na 100 kg."
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. septembra 1968